AQSh va ittifoqchilari Ukrainadagi urushning uzoq kechishiga tayyorlanmoqda

AQSh va uning ittifoqchilari Ukrainadagi urushning uzoq kechishiga tayyorlanmoqda. Shu bilan birga, AQSh hozirgi vaziyatning global iqtisodiyot va oziq-ovqat xavfsizligiga tas'irini kamaytirishga intilmoqda. Bu haqda “The Washington Post” xabar berdi.
Ma'lum qilinishicha, Vashington ma'muriyati Kievga harbiy yordamni ko'paytirish orqali Rossiyaning g'alabasiga yo'l qo'ymaslikka harakat qilmoqda.
“Ukrainaga muhim harbiy ob'ektlarni yo'q qilishga va Rossiyaga chuqur zarba berishga qodir bo'lgan tobora takomillashtirilgan qurollarni yetkazib berish to'g'risidagi qaror G'arbning Rossiya bilan beixtiyor to'qnashuv xavfiga tayyorligini bildiradi. Bu qo'llab-quvvatlash Ukraina prezidenti Vladimir Zelenskiy hukumatini xursand qilgan ko'rinadi”, deyiladi xabarda.
Mutaxassislarning fikricha, Kiev va uning tarafdorlari “kattaroq va yaxshi qurollangan Rossiya armiyasi bilan jangda boshi berk ko'chaga tushib qolishdan ko'ra, boshqa narsaga umid qilishi mumkin”.
AQShning NATO’dagi sobiq doimiy vakili Ivo Daalder jang maydonidagi boshi berk ko'cha Vashingtonni qiyin tanlovga qo'yishini aytgan.
“Jang maydonidagi vaziyat Qo'shma Shtatlarga qiyin tanlovni qo'ymoqda: yo Ukrainaga halokatli global oqibatlarga olib keladigan qonli vaziyatni saqlab qolishda yordam berish yoki yordamni olib tashlab, Moskva g'alaba qozonishiga imkon berish. Ikkinchisi Ukrainani bo'rilarga yem qilishni bildiradi. Hech kim bunga tayyor emas”, — degan Daalder.
O'z navbatida, Davlat departamentining anonim manbasi Rossiya urush boshlanishidan oldin ham AQSh rasmiylari global oqibatlarga olib keladigan uzoq mojaro ehtimolini muhokama qilganini aytgan. Rasmiyning so'zlariga ko'ra, ma'muriyat Ukrainaga yangi qurol-yarog' yetkazib berish, Rossiyaga qarshi sanktsiyalar va “Rossiyaning diplomatik izolyatsiyasi” mojaroga muzokaralar yo'li bilan barham berishga hissa qo'shishiga umid qilmoqda.
Vashingtonga ko'ra, Rossiyaning “Ukrainani yutib yubormasligi”ni ta'minlashda AQSh ma'muriyati hatto global inqiroz va oziq-ovqat muammolariga ham chidashga tayyor.
“Biz Rossiyaning maksimal talablariga erishishi AQSh, sheriklarimiz, ittifoqchilarimiz va jahon hamjamiyati uchun juda yomon ekanini hisobga olamiz”, — deydi anonim manba.
Avvalroq AQSh Rossiyaga qarshi davlatlar koalitsiyasini tuzishni taklif qilgandi. Shuningdek, AQSh Rossiyaning Ukrainaga bostirib kirishi haqida bilgani ma'lum bo'lgan.